Verdediging sluit saak in Oscar Pistorius-moordverhoorOscar Pistorius op 7 Julie 2014 in die Pretoriase hooggeregshof Foto: Ihsaan Haffejee/Pool/SAPA “Ons was nie in staat om ‘n hele aantal getuies te roep om te getuig nie aangesien hulle geweier het en nie hulle stemme regoor die wêreld wou hoor nie,” het Barry Roux SC, vir Pistorius, in die Noord-Gautengse hooggeregshof aangevoer. Roux sê daar was niks wat die verdediging kon doen om die getuies van plan te laat verander nie. Roux het nie aan die hof gesê wie die getuies is nie en het die verdediging se saak afgesluit. Die saak is intussen tot 7 Augustus uitgestel. Die staat sal sy geskrewe betooghoofde teen 30 Julie indien en die verdediging teen 4 Augustus. Dit sal op 7 en 8 Augustus in die hof gelewer word. Regter Thokozile Masipa het gelas dat die inhoud van die betooghoofde nie gepubliseer of bekend gemaak mag word voor dit in die hof aangehoor is nie. Pistorius word van moord beskuldig nadat hy sy vriendin Reeva Steenkamp op 14 Februarie 2013 deur ‘n geslote toiletdeur in sy huis in Pretoria-Oos doodgeskiet het. Hy voer aan dat hy haar vir ‘n inbreker aangesien het terwyl die staat meen dit was moord met voorbedagte rade. Klik hier om die hooftrekke van die hofverrigtinge gratis op Maroela Media te volg.